CELEX: 22014A0426(01)
Language: et
Date: 2005-12-01 00:00:00
Title: Euroopa Ühenduse ja selle liikmesriikide ning Ukraina vaheline tsiviilotstarbelise globaalse navigatsioonisatelliitide süsteemi (GNSS) alane koostööleping

26.4.2014   
            
            
               ET
            
            
               Euroopa Liidu Teataja
            
            
               L 125/3
            
         Euroopa Ühenduse ja selle liikmesriikide ning Ukraina vaheline tsiviilotstarbelise globaalse navigatsioonisatelliitide süsteemi (GNSS) alane
   KOOSTÖÖLEPING
   EUROOPA ÜHENDUS, edaspidi „ühendus”,
   ja
   BELGIA KUNINGRIIK,
   TŠEHHI VABARIIK,
   TAANI KUNINGRIIK,
   SAKSAMAA LIITVABARIIK,
   EESTI VABARIIK,
   KREEKA VABARIIK,
   HISPAANIA KUNINGRIIK,
   PRANTSUSE VABARIIK,
   IIRIMAA,
   ITAALIA VABARIIK,
   KÜPROSE VABARIIK,
   LÄTI VABARIIK,
   LEEDU VABARIIK,
   LUKSEMBURGI SUURHERTSOGIRIIK,
   UNGARI VABARIIK,
   MALTA VABARIIK,
   MADALMAADE KUNINGRIIK,
   AUSTRIA VABARIIK,
   POOLA VABARIIK,
   PORTUGALI VABARIIK,
   SUURBRITANNIA JA PÕHJA-IIRI ÜHENDKUNINGRIIK,
   SLOVEENIA VABARIIK,
   SLOVAKI VABARIIK,
   SOOME VABARIIK,
   ROOTSI KUNINGRIIK,
   kes on Euroopa Ühenduse asutamislepingu osalised, edaspidi „liikmesriigid”,
   ühelt poolt, ja
   UKRAINA
   teiselt poolt,
   edaspidi „lepinguosalised”,
   VÕTTES ARVESSE ühist huvi tsiviilotstarbelise globaalse navigatsioonisatelliitide süsteemi arendamise vastu,
   TUNNISTADES GALILEO tähtsust Euroopa Ühenduse ja Ukraina navigatsiooni- ja teabealase infrastruktuuri täiustamisse,
   TUNNISTADES Ukraina kaugelearenenud satelliitnavigatsioonialast tegevust,
   VÕTTES ARVESSE GNSS rakenduste jätkuvat arengut Ukrainas, Euroopa Ühenduses ja mujal maailmas,
   ON KOKKU LEPPINUD JÄRGMISES:
   Artikkel 1
   Lepingu eesmärk
   Lepingu eesmärk on soodustada, hõlbustada ja tihendada lepinguosaliste vahelist koostööd tsiviilotstarbelise globaalse navigatsioonisatelliitide süsteemi vallas.
   Artikkel 2
   Mõisted
   Käesolevas lepingus kasutatakse järgmisi mõisteid:
   
                
            
            
               
                  tugisüsteem — piirkondlikud või kohalikud mehhanismid, nagu näiteks Euroopa Geostatsionaarne Navigatsiooni Abisüsteem (EGNOS). Sellised mehhanismid võimaldavad kasutajatel tõhustada tööd, näiteks suurendada täpsust, kättesaadavust, terviklust ja usaldusväärsust;
            
         
                
            
            
               GALILEO — tsiviilkontrolli all olev autonoomne tsiviilotstarbeline Euroopa globaalne satelliitnavigatsiooni- ja ajamääramissüsteem, mille eesmärgiks on pakkuda ühenduse ja selle liikmesriikide välja töötatud ja arendatud GNSS teenuseid. GALILEO käitamise võib anda üle eraõiguslikule isikule.
               Lisaks kaitstud avalikes huvides kasutatavatele teenustele, millele juurdepääs on pädevate avaliku sektori kasutajate vajadusi silmas pidades piiratud, näeb GALILEO ette avatud, ärilisi, inimelude kaitse ning otsingu- ja päästeteenuseid;
            
         
                
            
            
               GALILEO avatud teenus — üldsusele kättesaadav teenus, mille osutamise eest ei võeta tasu;
            
         
                
            
            
               GALILEO inimelude kaitse teenus — avatud teenusel põhinev teenus, mis pakub lisaks terviklusteavet, signaali autentimist, teenuste tagatisi ja muid võimalusi, mis on vajalikud inimelude kaitse rakendusteks, näiteks lennunduses ja meretranspordis;
            
         
                
            
            
               GALILEO äriline teenus — teenus, mis soodustab professionaalsete rakenduste väljatöötamist ning pakub avatud teenusega võrreldes tõhusamaid näitajaid, eriti suuremat andmeedastuskiirust, teenuste tagatisi ja täpsust;
            
         
                
            
            
               GALILEO otsingu- ja päästeteenus — teenus, mis parandab otsingu- ja päästeoperatsioone, võimaldades hädasignaalide kiiremat ja täpsemat lokaliseerimist ning tagasisidesõnumite võimalusi;
            
         
                
            
            
               GALILEO avalikes huvides kasutatav teenus — kaitstud piiratud juurdepääsuga positsioneerimis- ja ajamääramisteenus, mis on spetsiaalselt kavandatud pädevate avaliku sektori kasutajate vajadusi silmas pidades;
            
         
                
            
            
               GALILEO kohtelemendid — lokaalsed mehhanismid, mis annavad GALILEO satelliidipõhiste navigatsiooni- ja ajamääramissignaalide kasutajatele täiendavat sisendinformatsiooni lisaks kasutuses olevalt põhikonstellatsioonilt saadavale teabele. Kohtelemente võib kasutada lisafunktsioonidena lennuväljade ja meresadamate ümbruses ning linna- või muus geograafiliselt raskes keskkonnas. GALILEO pakub turu laienemist ja standardimist soodustavate kohtelementide üldmudeli;
            
         
                
            
            
               globaalse navigatsiooni-, positsioneerimis- ja ajamääramisseadmed — tsiviilotstarbelised lõpptarbijale mõeldud seadmed, mille ülesandeks on edastada, võtta vastu või töödelda satelliidipõhiseid navigatsiooni- või ajamääramissignaale teenuse osutamiseks või piirkondliku tugisüsteemiga töötamiseks;
            
         
                
            
            
               õiguslik meede — mis tahes õigus- või haldusnorm, eeskiri, menetlus, otsus või muu sarnane lepinguosalise võetud haldusmeede;
            
         
                
            
            
               koostalitlusvõime — olukord kasutaja tasandil, mille korral kahesüsteemne vastuvõtja saab kahe süsteemi poolt edastatavaid signaale koos kasutades parema tulemuse kui ainult ühte süsteemi kasutades. Globaalsete ja piirkondlike navigatsioonisatelliitide süsteemide koostalitlusvõime tõstab kasutajatele kättesaadava teenuse kvaliteeti;
            
         
                
            
            
               intellektuaalomand — Stockholmis 14. juulil 1967 sõlmitud Ülemaailmse Intellektuaalomandi Organisatsiooni asutamise konventsiooni artiklis 2 määratletud intellektuaalomand;
            
         
                
            
            
               vastutus — füüsilise või juriidilise isiku õiguslik vastutus hüvitada teisele füüsilisele või juriidilisele isikule põhjustatud kahju vastavalt konkreetsetele õiguslikele põhimõtetele ja normidele. Selline vastutus võidakse sätestada lepingus (lepinguline vastutus) või õigusnormis (lepinguväline vastutus);
            
         
                
            
            
               salastatud teave — igal kujul esinev teave, mida on vaja kaitsta lubamata avaldamise eest, mis võiks põhjustada erineva ulatusega kahju lepinguosaliste või üksiku liikmesriigi olulistele huvidele, sealhulgas riiklikule julgeolekule. Teabe salastatus märgitakse salastusmärkega. Sellise teabe salastavad lepinguosalised kooskõlas asjakohaste õigus- ja haldusnormidega ning seda kaitstakse konfidentsiaalsuse, terviklikkuse ja kättesaadavuse rikkumise eest.
            
         Artikkel 3
   Koostööpõhimõtted
   Lepinguosalised leppisid kokku, et kohaldavad käesoleva lepinguga hõlmatud koostöö suhtes järgmisi põhimõtteid:
   
               1.
            
            
               Õiguste ja kohustuste üldisel tasakaalul põhinev vastastikune kasu.
            
         
               2.
            
            
               Partnerlus GALILEO programmis vastavalt GALILEO haldamist reguleerivatele menetlustele ja eeskirjadele.
            
         
               3.
            
            
               Vastastikused võimalused koostööks Euroopa Ühenduse ja Ukraina tsiviilotstarbelistes GNSS projektides.
            
         
               4.
            
            
               Koostööd mõjutada võiva teabe õigeaegne vahetamine.
            
         
               5.
            
            
               Käesoleva lepingu artikli 8 lõikes 2 osutatud intellektuaalomandi õiguste asjakohane kaitse.
            
         Artikkel 4
   Koostöö ulatus
   1.   Satelliitnavigatsiooni ja ajamääramise alased koostöövaldkonnad on: raadiospekter, teadusuuringud ja koolitus, tööstuskoostöö, kaubanduse ja turu areng, standardimine, sertifitseerimine ja reguleerivad meetmed, globaalse ja piirkondliku GNSSi maapealsed tugisüsteemid, turvalisus, vastutus ja kulude hüvitamine. Lepinguosalised võivad seda valdkondade loetelu ühisel kokkuleppel kohandada.
   2.   Lepinguosaliste taotlusel laiendatakse koostööd järgmistele valdkondadele:
   
               2.1.
            
            
               ELi, ELi ja ESA liikmesriikide, MTCRi (Raketitehnoloogia Kontrollrežiim) ja WASSENAARi kokkuleppe ekspordi kontrollieeskirjade alusel GALILEO tundlikud tehnoloogiad ja kaubad ning krüptograafia ja olulised teabeturbe tehnoloogiad ja kaubad,
            
         
               2.2.
            
            
               GALILEO süsteemi turvalisuse arhitektuur (kosmose, maa- ja kasutajasegmendid),
            
         
               2.3.
            
            
               GALILEO globaalsete segmentide turvakontrolli elemendid,
            
         
               2.4.
            
            
               avalikes huvides kasutatavad teenused nende määratlemise, arendamise, rakendamise, testimise ja hindamise ning kasutamise (juhtimise ja haldamise) etapis ning,
            
         
               2.5.
            
            
               satelliitnavigatsiooni ja GALILEO alase salastatud teabe vahetamine,
            
         mis vajavad lepinguosaliste vahelise eraldi asjakohase lepingu sõlmimist.
   3.   Käesolev leping ei mõjuta Euroopa Ühenduse õigusega GALILEO programmi tegevuseks loodud institutsioonilist struktuuri. Samuti ei mõjuta käesolev leping kohaldatavaid õigus- ja haldusnorme ning põhimõtteid, millega täidetakse tuumarelva leviku tõkestamise kohustusi ning kahese kasutusega kaupade ekspordi kontrollimist ja rakendatakse immateriaalsete tehnoloogiasiirete turvalisuse ja kontrolli siseriiklikke meetmeid.
   Artikkel 5
   Koostöö vormid
   1.   Võttes arvesse oma kohaldatavaid regulatiivmeetmeid, edendavad lepinguosalised niipalju kui võimalik käesoleva lepingu alusel tehtavat koostööd, eesmärgiga anda lepinguosalistele võrdväärsed võimalused artiklis 4 loetletud tegevusvaldkondades osalemiseks.
   2.   Lepinguosalised lepivad kokku käesoleva lepingu artiklites 6 kuni 13 nimetatud koostöö teostamises.
   Artikkel 6
   Raadiospekter
   1.   Tuginedes Rahvusvahelise Telekommunikatsiooniliidu raames saavutatud edule, lepivad lepinguosalised kokku koostöö ja vastastikuse abi jätkamises raadiospektri alastes küsimustes.
   2.   Sellega seoses edendavad lepinguosalised GALILEO le piisavate sageduste eraldamist, et tagada GALILEO teenuste ülemaailmne kättesaadavus, eelkõige Ukraina ja ühenduse kasutajatele.
   3.   Lisaks tunnistavad lepinguosalised raadionavigatsioonispektri kaitsmise tähtsust häirete ja segamise eest. Sel eesmärgil määravad nad kindlaks häire allikad ning otsivad vastastikku rahuldavaid lahendusi selliste häirete vastu võitlemiseks.
   4.   Käesolevas lepingus sätestatu ei kaldu kõrvale Rahvusvahelise Telekommunikatsiooniliidu kohaldatavatest sätetest, sealhulgas ITU raadioside eeskirjadest.
   Artikkel 7
   Teadusuuringud ja koolitus
   Lepinguosalised edendavad ühist uurimis- ja koolitustegevust GNSSi valdkonnas ühenduse ja Ukraina uurimisprogrammide raames, sealhulgas Euroopa Ühenduse teadus- ja arendustegevuse raamprogrammi, Euroopa Kosmoseagentuuri uurimisprogrammide ning muude ühenduse ja Ukraina ametiasutuste asjaomaste programmide raames.
   Ühine teadus- ja koolitustegevus peaks aitama kaasa tsiviilotstarbelise GNSSi edasise arengu kavandamisele.
   Lepinguosalised lepivad kokku asjakohase mehhanismi määratlemises, mille eesmärgiks on tõhusate kontaktide ning teadus- ja koolitusprogrammides osalemise tagamine.
   Artikkel 8
   Tööstuskoostöö
   1.   Lepinguosalised julgustavad ja toetavad mõlema poole tööstuste vahelist koostööd, sealhulgas ühisettevõtete kaudu ja vastastikuse osalemisega vastavate tööstusliitude tegevuses, eesmärgiga luua GALILEO süsteem ning edendada GALILEO rakenduste ja teenuste kasutamist ja arengut.
   2.   Tööstuskoostöö hõlbustamiseks võimaldavad ja tagavad lepinguosalised intellektuaal-, tööstus- ja kaubandusomandi õiguste piisava ja tõhusa kaitse ning jõustamise Galileo/EGNOSe arendamise ja kasutamisega seotud valdkondades ja sektorites kõrgeimate rahvusvaheliste standardite kohaselt, sealhulgas selliste standardite jõustamise tõhusad vahendid.
   3.   Spetsiaalselt GALILEO programmi poolt välja töötatud ja rahastatud tundlike kaupade ja tehnoloogiate eksport Ukrainast kolmandatesse riikidesse tuleb eelnevalt kooskõlastada pädeva GALILEO julgeolekuasutusega, kui kõnealune asutus on soovitanud, et nimetatud kaupade ja tehnoloogiate väljavedu toimub ekspordiloa alusel vastavalt kohaldatavatele regulatiivmeetmetele. Igas lepingu artikli 4 lõikes 2 osutatud eraldi lepingus täpsustatakse asjakohane mehhanism, millega Ukraina saab soovitada potentsiaalseid kaupu, mille osas on nõutav ekspordiluba.
   4.   Lepinguosalised soosivad tööstuskoostöö raames sidemete tugevdamist GALILEO programmi mitmesuguste huvirühmade vahel Ukrainas ja ühenduses.
   Artikkel 9
   Kaubanduse ja turu areng
   1.   Lepinguosalised edendavad ühenduse ja Ukraina satelliitnavigatsiooni infrastruktuuri, seadmete, GALILEO kohtelementide ja rakenduste alast kaubavahetust ja investeeringuid.
   2.   Selleks tõstavad lepinguosalised üldsuse teadlikkust GALILEO satelliitnavigatsioonialasest tegevusest, määratlevad võimalikud takistused GNSS rakenduste arenguks ning võtavad asjakohaseid meetmeid sellise arengu hõlbustamiseks.
   3.   Kasutajate vajaduste määratlemiseks ja nendele tõhusaks reageerimiseks kaaluvad ühendus ja Ukraina avatud GNSS kasutajafoorumi loomist.
   Artikkel 10
   Standardid, sertifitseerimine ja regulatiivmeetmed
   1.   Lepinguosalised tunnistavad seisukohtade ühtlustamise väärtust globaalsete satelliitnavigatsiooniteenuste rahvusvahelise standardimise ja sertifitseerimise foorumitel. Eelkõige toetavad lepinguosalised ühiselt GALILEO standardite väljatöötamist ning edendavad nende rakendamist Ukrainas ja kogu maailmas, rõhutades nende koostalitlusvõimet teiste GNSS süsteemidega.
   Ühtlustamise üks eesmärk on edendada GALILEO teenuste, kui ülemaailmse navigatsiooni ja ajamääramisstandardi, laialdast ja uuenduslikku kasutamist avatud, ärilistel või inimelude kaitse eesmärkidel.
   Lepinguosalised lepivad kokku, et luuakse soodsad tingimused GALILEO rakenduste arendamiseks.
   2.   Sellest tulenevalt teevad lepinguosalised käesoleva lepingu eesmärkide edendamiseks ja rakendamiseks vajadusel koostööd kõigis GNSS alastes küsimustes, eelkõige Rahvusvahelises Tsiviillennundusorganisatsiooniga, EUROCONTROLiga, Rahvusvahelises Mereorganisatsiooniga ja Rahvusvahelises Telekommunikatsiooniliiduga.
   3.   Lepinguosalised tagavad kahepoolselt, et GNSSi rakendus- ja tehniliste standardite, sertifitseerimise ja litsentsimisnõuete ja menetluse alased meetmed ei sea kaubandusele tarbetuid tõkkeid. Siseriiklikud nõuded põhinevad objektiivsetel, mittediskrimineerivatel, eelnevalt kindlaks määratud läbipaistvatel kriteeriumitel.
   Artikkel 11
   Globaalsete ja piirkondlike GNSS maapealsete tugisüsteemide arendamine
   1.   Lepinguosalised teevad koostööd maapealsete süsteemiarhitektuuride määratlemiseks ja rakendamiseks, mis võimaldaksid tagada GALILEO/EGNOSe tervikluse ning GALILEO ja EGNOSe teenuste järjepidevuse ja koostalitlusvõime teiste GNSS süsteemidega.
   2.   Selleks teevad lepinguosalised piirkondlikul tasandil koostööd eesmärgiga rajada Ukrainas GALILEO süsteemil põhinev piirkondlik maapealne tugisüsteem. Sellise piirkondliku süsteemi eesmärk on lisaks GALILEO süsteemi poolt globaalselt osutatavatele teenustele osutada täiendavaid piirkondlikke teenuseid terviklikkuse ja suurema täpsuse tagamiseks. Eelnevalt näevad lepinguosalised ette EGNOSe laiendust Ukraina piirkonnas maapealse infrastruktuuri kaudu, mis hõlmab Ukraina ülekandevõimsuse ja tervikluse seire jaamasid.
   3.   Lokaalsel tasandil hõlbustavad lepinguosalised GALILEO kohtelementide arendamist.
   Artikkel 12
   Turvalisus
   1.   Lepinguosalised on veendunud, et globaalset navigatsioonisatelliitide süsteemi tuleb kaitsta kuritarvitamise, häirimise, segamise ja vaenulike aktide eest.
   2.   Lepinguosalised võtavad kõik võimalikud meetmed satelliitnavigatsiooniteenuste ja nendega seotud infrastruktuuri järjepidevuse ja turvalisuse tagamiseks oma territooriumil.
   3.   Lepinguosalised tunnistavad, et koostöö GALILEO süsteemi ja teenuste turvalisuse tagamiseks on tähtis ühine eesmärk.
   4.   Seetõttu kaaluvad lepinguosalised GNSSi turvalisuse küsimustes konsulteerimiseks asjakohase suhtluskanali loomist. Praktiline kord ja menetlus määratakse kindlaks lepinguosaliste pädevate julgeolekuasutuste vahel kooskõlas artikli 4 lõikega 2.
   Artikkel 13
   Vastutus ja kulude katmine
   Lepinguosalised teevad vajadusel koostööd, et määrata kindlaks ja rakendada vastutusekord ja kulude katmise kord, eelkõige rahvusvaheliste ja piirkondlike organisatsioonide raames, et hõlbustada tsiviilotstarbeliste GNSS teenuste osutamist.
   Artikkel 14
   Koostöömehhanism ja teabevahetus
   1.   Käesoleva lepingu kohase koostöö koordineerimist ja hõlbustamist teostab Ukraina nimel Ukraina valitsus ning ühenduse ja selle liikmesriikide nimel Euroopa Komisjon.
   2.   Vastavalt artiklis 1 toodud eesmärgile moodustavad nimetatud kaks organit Euroopa ühenduste ja nende liikmesriikide ning Ukraina vahelise partnerluse loomist käsitleva partnerlus- ja koostöölepingu raames käesoleva lepingu haldamiseks GNSSi juhtkomitee, edaspidi „komitee”. Nimetatud komitee koosneb mõlema lepinguosalise ametlikest esindajatest ning kehtestab oma töökorra.
   Juhtkomitee ülesanded on:
   
               2.1.
            
            
               käesoleva lepingu artiklites 4 kuni 13 nimetatud erineva koostöö edendamine ja kontrollimine ning nende osas soovituste tegemine;
            
         
               2.2.
            
            
               lepinguosaliste nõustamine käesolevas lepingus sätestatud põhimõtete kohase koostöö edendamise viisides;
            
         
               2.3.
            
            
               käesoleva lepingu tõhusa toimimise ja rakendamise jälgimine.
            
         3.   Komitee tuleb üldjuhul kokku kord aastas. Koosolekuid peetakse vaheldumisi ühenduses ja Ukrainas. Kummagi lepinguosalise taotlusel võib korraldada erakorralisi koosolekuid.
   Komitee poolt või nimel kantud kulud katab lepinguosaline, kellega ametlikud esindajad on seotud. Komitee koosolekutega otseselt seotud kulud, välja arvatud reisi- ja majutuskulud, katab võõrustav lepinguosaline. Teatavates küsimustes, mille puhul lepinguosalised peavad seda vajalikuks, võib komitee asutada ühiseid tehnilisi töörühmi.
   4.   Kohaldatavate õigusaktide ja korra kohaselt on võimalik kõigi Ukraina asjaomaste üksuste osalemine Galileo ühisettevõttes või Euroopa GNSSi järelevalveasutuses.
   5.   Lepinguosalised soodustavad täiendavat teabevahetust satelliitnavigatsiooni küsimustes kahe poole institutsioonide ja ettevõtete vahel.
   Artikkel 15
   Rahastamine
   1.   Ukraina poolt Galileo ühisettevõtte kaudu GALILEO programmi antava rahalise toetuse suurus ja kord määratakse kindlaks eraldi lepinguga, mis peab vastama kohaldatavate õigusaktide institutsionaalsele korrale.
   2.   Lepinguosalised võtavad oma siseriiklike õigus- ja haldusnormide kohaselt põhjendatud meetmeid ja annavad oma parima, et soodustada käesoleva lepingu alusel toimuvas koostöös kasutatavate või sellega seotud isikute, kapitali, materjali, andmete ja seadmete sisenemist nende territooriumile, viibimist seal ja väljumist nende territooriumilt.
   3.   Ilma et see piiraks lõike 2 kohaldamist, kui ühe lepinguosalise teatavate koostööskeemidega nähakse ette teise lepinguosalise osalejate rahastamine, vabastatakse selline ühelt lepinguosaliselt teise lepinguosalise osalejatele kõnealuseks tegevuseks antav abi või rahaline toetus tollimaksudest, muudest maksudest ja lõivudest vastavalt kummagi lepinguosalise territooriumil kohaldatavatele õigus- ja haldusnormidele.
   Artikkel 16
   Konsultatsioonid ja vaidluste lahendamine
   1.   Lepinguosalised peavad ühe lepinguosalise taotlusel viivitamata nõu mis tahes küsimuses, mis tuleneb käesoleva lepingu tõlgendamisest või kohaldamisest. Lepingu tõlgendamisest või kohaldamisest tulenevad vaidlused lahendatakse lepinguosaliste vahel sõbralike läbirääkimiste teel.
   2.   Lõige 1 ei takista lepinguosalistel kasutada Euroopa ühenduste ja nende liikmesriikide ning Ukraina vahelisest partnerluse loomist käsitlevast partnerlus- ja koostöölepingust tulenevat vaidluste lahendamise korda.
   Artikkel 17
   Jõustumine ja lõpetamine
   1.   Käesolev leping jõustub selle kuu esimesel päeval, mis järgneb päevale, mil lepinguosalised teatavad teineteisele kirjalikult lepingu jõustamiseks vajalike vastavate siseriiklike menetluste lõpuleviimisest. Teated saadetakse Euroopa Liidu Nõukogu peasekretariaati, kes on käesoleva lepingu hoiulevõtja.
   2.   Käesoleva lepingu lõppemine või lõpetamine ei mõjuta ühegi selle alusel sõlmitud kokkuleppe kehtivust ega kehtivusaega ega intellektuaalomandi õiguste vallas tekkinud eriõigusi ja -kohustusi.
   3.   Käesolevat lepingut võib muuta lepinguosaliste vastastikusel kirjalikul kokkuleppel. Muudatus jõustub selle kuu esimesel päeval, mis järgneb päevale, mil lepinguosalised on teatanud hoiulevõtjale muudatuse jõustumiseks vajalike menetluste lõpuleviimisest.
   4.   Käesolev leping kehtib viis aastat ning seda võib esimese viieaastase perioodi lõpul pikendada lepinguosaliste vahelisel ühisel kokkuleppel viieaastaste lisaajavahemike kaupa. Kumbki lepinguosaline võib käesoleva lepingu lõpetada, teatades sellest teisele lepinguosalisele kirjalikult kolm kuud ette.
   Käesolev leping on koostatud kahes eksemplaris eesti, hispaania, hollandi, inglise, itaalia, kreeka, leedu, läti, malta, poola, portugali, prantsuse, rootsi, saksa, slovaki, sloveeni, soome, taani, tšehhi, ungari ja ukraina keeles, kusjuures kõik tekstid on võrdselt autentsed.
   
      Hecho en Kiev, el uno de diciembre del dos mil cinco.
      V Kyjevě dne prvního prosince dva tisíce pět.
      Udfærdiget i Kyiv den første december to tusind og fem.
      Geschehen zu Kiew am ersten Dezember zweitausendfünf.
      Kahe tuhande viienda aasta detsembrikuu esimesel päeval Kiievis.
      Έγινε στο Κίεβο, την πρώτη Δεκεμβρίου δύο χιλιάδες πέντε.
      Done at Kiev on the first day of December in the year two thousand and five.
      Fait à Kiev, le premier décembre deux mille cinq.
      Fatto a Kiev, addi' primo dicembre duemilacinque.
      Kijevā, divtūkstoš piektā gada pirmajā decembrī.
      Priimta du tūkstančiai penktų metų gruodžio pirmą dieną Kijeve.
      Kelt Kievben, a kettőezerötödik év december első napján.
      Magħmul f' Kiev, fl-ewwel jum ta' Diċembru tas-sena elfejn u ħamsa.
      Gedaan te Kiev, de eerste december tweeduizend vijf.
      Sporządzono w Kijowie dnia pierwszego grudnia roku dwutysięcznego piątego.
      Feito em Kiev, em um de Dezembro de dois mil e cinco.
      V Kyjeve dňa prvého decembra dvetisícpäť.
      V Kijevu, prvega decembra leta dva tisoč pet.
      Tehty Kiovassa ensimmäisenä päivänä joulukuuta vuonna kaksituhattaviisi.
      Som skedde i Kiev den första december tjugohundrafem.
      Вчинено в Києві першого грудня дві тисячі п’ятого року
      
         Pour le Royaume de Belgique
         Voor het Koninkrijk België
         Für das Königreich Belgien
         
            
      
      
         Za Českou republiku
         
            
      
      
         På Kongeriget Danmarks vegne
         
            
      
      
         Für die Bundesrepublik Deutschland
         
            
      
      
         Eesti Vabariigi nimel
         
            
      
      
         Για την Ελληνική Δημοκρατία
         
            
      
      
         Por el Reino de España
         
            
      
      
         Pour la République française
         
            
      
      
         Thar cheann Na hÉireann
         For Ireland
         
            
      
      
         Per la Repubblica italiana
         
            
      
      
         Για την Κυπριακή Δημοκρατία
         
            
      
      
         Latvijas Republikas vārdā
         
            
      
      
         Lietuvos Respublikos vardu
         
            
      
      
         Pour le Grand-Duché de Luxembourg
         
            
      
      
         A Magyar Köztársaság részéről
         
            
      
      
         Gћar-Repubblika ta' Malta
         
            
      
      
         Voor het Koninkrijk der Nederlanden
         
            
      
      
         Für die Republik Österreich
         
            
      
      
         W imieniu Rzeczypospolitej Polskiej
         
            
      
      
         Pela República Portuguesa
         
            
      
      
         Za Republiko Slovenijo
         
            
      
      
         Za Slovenskú republiku
         
            
      
      
         Suomen tasavallan puolesta
         För Republiken Finland
         
            
      
      
         För Konungariket Sverige
         
            
      
      
         For the United Kingdom of Great Britain and Northern Ireland
         
            
      
      
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapen vägnar
         
            
      
      
         За Украïнy